Урта диңгеҙ фаунаһына күп төрҙәр төрлөлөгө хас, әммә айырым төрҙәр вәкилдәренең һаны бик аҙ. Ҡыҫалалар, тюленьдың бер төрө (аҡ ҡабаҡлы тюлень), диңгеҙ ташбаҡалары бар. 550 төрлө балыҡтар (скумбриялар, сельдтар, анчоустар, кефальдар, корифендар, тунецтар, пеламидтар, ставридтар һ. б.). Эндемик балыҡтарҙың 70-кә яҡын төрө, шул иҫәптән скаттар, хамсалар, бычоктар, диңгеҙ эттәре, губаналар һәм энәле балыктар). Ашарға яраҡлы моллюскыларҙың иң мөһиме — устрица, Урта диңгеҙ-Ҡара диңгеҙ мидиялары, диңгеҙ финигы. Умыртҡаһыҙҙарҙан һигеҙаяҡ, кальмарҙар, сепиялар, ҡыҫалалар, лангусттар таралған; күп һанлы медузалар, сифонофорҙар; ҡайһы бер райондарҙа, бигерәк тә Эгей диңгеҙендә, болоттар һәм ҡыҙыл мәрйен урынлашҡан.